Virallinen lehti nro C 142 , 21/05/1999 s. 0055



KIRJALLINEN KYSYMYS E-2906/98 esittäjä(t): Gianni Tamino (V) komissiolle (2. lokakuuta 1998) Aihe: Doping urheilijoiden keskuudessa Doping on parin viime kuukauden ajan hallinnut oikeudellisia uutisia Euroopassa ja varsinkin Italiassa. Muistettakoon, että ammattiurheilijat ovat kaikissa suhteissa työntekijöitä ja että - direktiivin 89/391/ETY(1) mukaisesti - työnantajat ovat velvollisia suorittamaan vaarojen arvioinnin ja toteuttamaan sen perusteella tarvittavat toimet työntekijöiden turvallisuuden ja terveyden suojelemiseksi. Eikö komissio katso, että lääkkeiden, joilla usein on vakavia haittavaikutuksia, käyttäminen urheilijoiden fyysisen suorituskyvyn parantamiseksi on ristiriidassa niiden yhteisön säännösten kanssa, joilla suojellaan työntekijöiden terveyttä? Euroopan unionista tehdyn sopimuksen 129 artiklalla suojellaan kansalaisten - luonnollisesti myös urheilijoiden - terveyttä ja velvoitetaan unioni myötävaikuttamaan "ihmisten terveyden korkeatasoisen suojelun toteuttamiseen". Minua ihmetyttää, kuinka tämä sopii yhteen sellaisen Italiassa yleisen käytännön kanssa, jonka mukaan tiettyjen aineiden vaikutuksia testataan amatööri- tai junioritason joukkueurheilijoilla, joita käytetään koekaniineina testattaessa tiettyjä lääkeaineita, joilla pyritään parantamaan fyysistä suorituskykyä, tai selvitettäessä optimaalista annoskokoa. Tällöin verrataan positiivisia vaikutuksia haittojen sietoon tarkoituksena selvittää, kuinka ammattiurheilijat voisivat ainetta käyttää. Tämän ilmiön laajuuden selvittämiseksi olisi analysoitava myös monien lääkeaineiden "epäasianmukainen" käyttö vertaamalla sellaisten tiettyjen aineiden tuotanto- ja käyttömääriä, joita voitaisiin pitää doping-aineina mutta jotka ovat tietyissä tilanteissa hyödyllisiä, ja arvioimalla määrä, joka tarvitaan yksinomaan lääketieteelliseen käyttöön. Voisiko komissio näiden seikkojen perusteella kertoa, mitä aloitteita se aikoo tehdä ja pitääkö se tarpeellisena puuttua asiaan Euroopan tason lainsäädäntöehdotuksella? Komission jäsenen Pádraig Flynninkomission puolesta antama vastaus (9. joulukuuta 1998) Komissio on arvoisan parlamentin jäsenen tavoin huolissaan dopingista. Toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetun neuvoston direktiivin 89/391/ETY(2) säännökset koskevat urheilijoita vain siinä määrin, että heitä pidetään työntekijöinä 3 artiklan merkityksessä. Tässä artiklassa työntekijä määritellään työnantajan palkkaamaksi henkilöksi. Direktiivin 5 ja 6 artiklan mukaan työnantajan velvollisuutena on huolehtia työntekijöiden turvallisuudesta ja terveydestä kaikissa työhön liittyvissä tilanteissa ja toteutettava tarvittavat toimenpiteet työntekijöidensä turvallisuuden ja terveyden suojelemiseksi. Työnantajan on tässä suhteessa nojauduttava toiminnassaan 6 artiklan 2 kohdassa säädettyihin yleisiin ehkäisyperiaatteisiin, joita ovat erityisesti seuraavat: vaarojen välttäminen (a alakohta) ja niiden vaarojen arvioiminen, joita ei voida välttää (b alakohta). Lääkeaineiden käyttö urheilijoiden fyysisen suorituskyvyn parantamiseksi aiheuttaa usein vakavia sivuvaikutuksia, joten se saattaa muodostaa vaaran työntekijän terveydelle. Tällöin työnantajan on ensimmäisen ehkäisyperiaatteen mukaisesti poistettava tämä vaara. Komissio uskoo, että lääkeaineiden nauttimista fyysisen suorituskyvyn parantamiseksi on pidettävä haitallisena, ja tätä käytäntöä olisi siksi hillittävä voimakkaasti. (1) EYVL L 183, 29.6.1989, s. 1. (2) EYVL L 183, 29.6.1989.